Covid-19 Lesse | Bloemfontein Baptiste Kerk
Wanneer ons stil word en bietjie nadink oor die pandemie is dit dalk goed om weer boeke te vat en na te dink oor wat ons tot dusver hieruit geleer het. Wat 'n vreemde tyd is dit nie, né? Dinge voel eintlik nou weer amper heeltemal normaal. Of is dit nou die nuwe normaal waaraan ons klaar gewoond is?
1) Ons het geleer dat die Here selde sy weë bekend maak, sover dit my kennis strek was daar nie enigiemand in die wêreld wat dit sien kom het nie. Wel, dalk was daar, maar ek weet nie daarvan nie.
2) Ons het geleer dat die Here nog altyd dieselfde is, al verander dinge rondom ons ook hoe.
3) Daar het ONGELOOFLIK baie wonderwerke plaasgevind, dinge wat baie duidelik as 'n uitvloeisel van die pandemie gebeur het, ingrype van God, dinge wat bo mens se verstand is.
4) Ons het gesien dat alles steeds onder Sy beheer was, niks het gebeur wat Hy nie toegelaat het nie.
5) Daar is steeds (of liewer altyd) hoop vir môre en hierdie episode het ons nie geknak nie, al is baie mense deur onbeskryflike swaar tye en al was daar selfs groot lewensverlies.
6) Dit is duidelik dat die wêreld 'n gemeenskaplike vyand kan kry, iets wat nie die een bo die ander bevoordeel nie. Ons is saam in hierdie ding.
7) Die mens is ongelooflik sterk, baie sterker as wat ons dink en ons is tot baie meer in staat as wat ons dalk gedink het.
8) Die mens is ontsettend vindingryk en ons kon beter planne maak as wat ons ooit gedink het. Dalk het hierdie hele ding vir sommige 'n beter toekoms oopgekap as wat hulle kon dink. Dalk gaan ons dit eers oor 'n lang tyd sien en besef.
9) Soms gebruik die Here slegte dinge om ons te laat besef dat die toekoms nie hoef te wees soos ons verwag het nie. Die toekoms kán verander en sal ook weer.
10) Baie mense se geloof is erg getoets, maar baie mense se geloof het bonatuurlik toegeneem en mense sien kans vir baie dinge na hierdie virus.
11) In moeilike tye staan mense saam! Ons almal het gesien hoeveel mense nog vir mekaar omgee, hoeveel hulp is verleen, hoe is kos uitgedeel, hoe het mense met hulle geld én tyd ander bygestaan.
12) Ons het gesien hoe die kerk op kreatiewe maniere aanhou funksioneer en hoe wonderlik die kerk sy rol uitgeleef het.
13) Hoe aanpasbaar is die mens nie? Die Engelse spreekwoord "adapt or die" is baie waar. Mense het aangepas, nuwe dinge in plek gekry en gaan dalk beter leef as voorheen.
14) Die Here was sigbaar aan die werk in en deur mense om ons. Mense het verder dinge gedoen en reggekry wat nie logies verklaar kan word nie.
15) Ons almal is bietjie aarde toe gebring en ons het geleer dat ons eie slim planne in 'n japtrap kan verander.
16) Ons gaan dalk anders voel oor die toekoms en besef dat dit nie die moeite werd is om te jaag na wind nie.
17) Ons het besef hoe belangrik familie en vriende is, en hoe nodig ons mekaar het. Ons het verlang na geliefdes wat loopafstand van ons was.
18) Ons het besef dat die Here nie vir ons antwoorde verskuldig is as Hy 'n besluit maak nie. Hy is 'n soewereine God.
19) Ons het die waarde besef van stil raak vir 'n tyd, van afskakel en terugsit en nadink oor die lewe, nou, hier en die lewe hierna.
20) Laastens, alles gaan nie oor jou en my nie, daar is groter dinge wat belangrik is, al voel ons soms soos 'n slagoffer van 'n situasie.
Dan onthou ons weer die woorde van die Here Jesus in Mat.28:18 waar Hy sê: "Aan My is alle mag gegee in die hemel en op die aarde."
1 Korintiërs 15:28 sluit so mooi hierby aan waar daar staan: "Wanneer alles dan aan die Seun onderwerp is, sal Hy Homself onderwerp aan die Vader wat alles aan Hom onderwerp het. So sal God alles wees in alles."